Skola privata f’Ħaż-Żebbuġ kienet ordnata tħallas €60,000 f’benefiċċji ta’ tmiem l-impjieg għal tliet eks-għalliema wara li l-Prim Awla tal-Qorti Ċivili iddikjarat li dawn il-flus kienu dovuti lilhom wara li l-iskola kienet għalqet f’Ġunju tal-2013. Maria Antonia Agius, Mary Azzopardi u Carmen Micallef Grimaud fetħu proċeduri ċivili kontra Marlene Tua u l-iskola Garendon wara li baqgħet tirrifjuta li tħallas benefiċċji skont it-termini ta’ ftehim kollettiv mal-Union tal-Għalliema (MUT) iffirmat fl-2000. Il-ftehim kien jistipula li f’każ ta’ tmiem tal-impjieg jekk tbiddel is-sidien jew l-iskola tagħlaq, l-għalliema kienu ntitolati għal benefiċċju ekwivalenti għal sena paga. Il-Qorti, preseduta mill-Imħallef Jacqueline Padovani Grima, semgħet kif wara li ngħataw l-avviż ta’ tmiem l-impjieg minħabba l-għeluq tal-iskola, il-management tal-iskola irrifjuta li jħallas dawn il-benefiċċji għaliex il-ftehim kollettiv hu skadut. L-Imħallef Padovani Grima qalet li hija prattika eżistenti li ftehim kollettiv jibqa’ validu u operattiv, anki wara li jiskadi, sakemm ikun iffirmat ftehim kollettiv ġdid. Għaldaqstant, il-Qorti kkundannat lil Marlene Tua u l-iskola Garendon tħallas €16,401, €23,382 u €19,431 lil Maria Antonia Agius, Mary Azzopardi u Carmen Micallef Grimaud rispettivament. Il-Qorti qalet li dan l-aġir mill-iskola wera nuqqas ta’ apprezzament għal snin twal ta’ xogħol u lealta’ mill-għalliema. L-Avukati Michael Tanti-Dougall u Jonathan Spiteri assistew lill-għalliema filwaqt li l-Avukat Adrian Camilleri deher għal Marlene Tua u l-iskola Garendon